Sonja Mikkelsen (S), 1998-06-11:
Det er 2½ år siden, der første gang blev stillet forslag om at genåbne ruten København-Berlin, og situationen har såmænd ikke ændret sig meget, siden vi sidst havde debatten her i salen.
Jeg skal dog knytte nogle få bemærkninger til de to forslag.
B 45, som er fremsat af Enhedslisten, stiller meget konkrete krav til en forbindelse København-Berlin, f.eks. kræves det, at den samlede rejsetid skal være under 5 timer. Jeg har spurgt Banestyrelsen, om det kan lade sig gøre, og Banestyrelsen svarer, at det kan kun lade sig gøre, hvis der indsættes en hurtigfærge på ruten, og at den togfærge, som ScandLines i dag sejler med på ruten Gedser-Rostock, er en konventionel færge, som er ca. 2 timer om overfarten.
Indsættelse af en hurtigfærge til tog er ikke særlig realistisk, men det er bestemt heller ikke godt for miljøet at opnå en rejsetidsbesparelse på 40-50 minutter på den måde. Med hensyn til kravet til materiel kan jeg oplyse, at DSB ikke har ledigt IC3-materiel, og at det tager ca. 1 år, fra bestillingen afgives, til toget leveres.
Jeg finder det meget specielt, at Banestyrelsen ifølge forslaget skal dække udgifter til havnefaciliteter og opgradering af stationen i Gedser, idet disse faciliteter ikke hører under Banestyrelsen på nogen måde.
Jeg har også lidt svært ved at se, hvordan kravet om en rejsetid på under 5 timer kan harmonere med ønsket om stop ved sjællandske stationer og eventuelt genåbning af nedlagte stationer.
Jeg synes, forslagsstillerne skulle gøre op med sig selv, om det er international togtrafik eller betjening af pendlerne fra Sydsjælland og Falster, forslaget drejer sig om.
Jeg mener selv, det er det første, man har haft som ærinde i denne sammenhæng,
og så hænger det altså ikke helt sammen.
Med hensyn til B 47 er der ikke stillet specifikke krav, men det nævnes imidlertid, at det afgørende er, at der nu igangsættes realistiske forhandlinger med henblik på en snarlig løsning.
Jeg kan hertil sige, at mit departement har kontaktet det tyske trafikministerium og har bedt om en redegørelse for de planer, man fra tysk side har for ruten.
Trafikforbindelsen København-Gedser-Berlin er i dag en ikke særlig efterspurgt forbindelse, hvilket bl.a. den aftagende trafik i de sidste år af jernbaneforbindelsens levetid og også den forholdsvis sporadiske bustrafik på strækningen i dag vidner om.
Busafgangene er koncentreret om weekenden og tydeligvis beregnet for turister på 2- til 4-dages-ture.
Togturen København-Rødby-Berlin kan i dag gøres på 7½-8½ time, mens busturen København-Gedser-Berlin tager 7-7½ time, afhængigt af om hurtigfærgen benyttes.
alene på dansk side,
kan regeringen ikke gå ind for, at der her og nu etableres en jernbaneforbindelse over Gedser.
Regeringen mener derfor, at forslagene til folketingsbeslutning begge skal afvises.
Det kan imidlertid ikke afvises, at ruten kan blive tillokkende, såfremt man fra tysk side tager initiativer, der styrker transportinteressen på den tyske del af strækningen.
Når Trafikministeriet har et mere præcist indtryk af tyskernes planer for Rostock-Berlin, er jeg naturligvis klar til at vurdere, om der skulle være nye muligheder for at drive København-Gedser-Berlin togforbindelsen på fornuftige økonomiske vilkår.
At Enhedslisten fremsætter et forslag med relation til en konkret banestrækning, kan jeg til nød forstå; men at Venstre, De Konservative og Kristeligt Folkeparti fremsætter et tilsvarende forslag, har jeg slet ingen forståelse for i betragtning af, at vi har en aftale om at forhandle jernbanestrategi og økonomiske rammer i de kommende måneder.
Jeg ved ikke, om jeg skal tage det som et udtryk for, at det eneste, de nævnte partier i virkeligheden ønsker at få indflydelse på i den sammenhæng, er lige præcis strækningen København-Berlin.
Jeg anser det for at være meget ansvarligt af de to partier, at man ikke går med på opportunistiske forslag, som jeg kun kan anse dem for at være i denne situation - også fordi jeg går ud fra, at i det mindste de fleste partier her i Folketinget har den opfattelse, at danske skatteyderkroner skal bruges til gavn for danskerne på dansk jord og ikke på trafik i Tyskland, hvilket i givet fald ville være tilfældet, hvis tyskerne ikke har den fornødne interesse, som jeg her på regeringens vegne stiller op som en forudsætning.